KIRJALLINEN KYSYMYS E-0463/02 esittäjä(t): Anna Karamanou (PSE) komissiolle. Naisiin kohdistuvat ihmisoikeusloukkaukset Venäjän federaatiossa.



Virallinen lehti nro 052 E , 06/03/2003 s. 0007 - 0007



KIRJALLINEN KYSYMYS E-0463/02 esittäjä(t): Anna Karamanou (PSE) komissiolle (22. helmikuuta 2002) Aihe: Naisiin kohdistuvat ihmisoikeusloukkaukset Venäjän federaatiossa Kaikkinaisen naisten syrjinnän poistamista koskevaa yleissopimusta valvovalle komitealle osoittamassaan kirjeessä Amnesty International esittää syytöksiä naisten oikeuksien polkemisesta koko Venäjän federaatiossa. Näiden syytösten mukaan Tetenian sotilasoperaatioiden aikana naiset ja alaikäiset tytöt ovat joutuneet pahoinpitelyjen, kidutuksen ja raiskausten kohteeksi, jotka ovat joissakin tapauksissa johtaneet jopa katoamisiin ja teloituksiin. Mihin toimiin komissio aikoo ryhtyä painostaakseen Venäjän hallitusta, jotta nämä rikokset selvitettäisiin, syylliset löydettäisiin ja laadittaisiin kansainvälisten yleissopimusten ja sääntöjen mukaisesti lainsäädäntöaloitteita naisten ja alaikäisten tyttöjen ihmisoikeuksien kunnioittamisesta sotilaallisissa yhteenotoissa, pidätysolosuhteista ja yksityiselämästä? Christopher Pattenin komission puolesta antama vastaus (12. huhtikuuta 2002) Komissio on tietoinen Amnesty Internationalin raportista naisiin kohdistuvista ihmisoikeusloukkauksista erityisesti Teteniassa. Komissio on myös tietoinen muista hiljattain julkaistuista ihmisoikeusraporteista (esim. Human Rights Watch -järjestön raportti 28. päivältä helmikuuta 2002), joissa esitetään yhtä huolestuttavia tuloksia koko Tetenian väestön ja erityisesti naisten kohtelusta. Huolimatta Venäjän lukuisista aloitteista normalisoida Tetenian tilanne poliittisesti, taloudellisesti ja sosiaalisesti, paikan päällä vallitseva tilanne on kaikkea muuta kuin normaali. Kaikki tähän mennessä toteutetut suunnitelmat eivät ole onnistuneet parantamaan erittäin vaarallisia turvallisuusoloja. Tämän osalta unioni ottaa edelleen esiin Tetenian konfliktia koskevan kysymyksen Venäjän viranomaisten kanssa jokaisen sopivan tilaisuuden tullen unionin ja Venäjän federaation välisessä tiiviissä poliittisessa vuoropuhelussa. Unioni on edelleen sitä mieltä, että loppujen lopuksi ainoastaan poliittinen ratkaisu takaa Tetenian vakauden sanotun kuitenkaan rajoittamatta Venäjän federaation alueellista koskemattomuutta. Ollessaan yhteydessä Venäjän viranomaisiin unioni tekee selkeän eron terrorismin vastaisen taistelun ja ihmisoikeusloukkausten välillä. Edellinen on täysin laillista, mutta jälkimmäistä ei voida hyväksyä missään olosuhteissa. Tässä suhteessa unioni on suhtautunut myönteisesti Venäjän toteuttamiin lukuisiin toimiin jatkuvasti raportoitujen Venäjän virkamiesten suorittamien ihmisoikeusloukkausten ratkaisemiseksi, erityisesti ihmisoikeuksia käsittelevän presidentin edustajan Kalamanovin toimiston perustamiseen Teteniaan Euroopan neuvoston tuella. Unioni on kuitenkin myös tehnyt selväksi, että sekä sotilas- että siviilisyyttäjien tulisi seurata aktiivisemmin ilmoitettuja loukkauksia, jotta mahdollinen vaikutelma rankaisematta jättämisestä hälventyisi. Me painotamme edelleen tätä viestiä Venäjän viranomaisille, kunnes tilanne paranee. Lopuksi komissio on jatkuvasti ollut sitä mieltä, että Venäjän viranomaisten tulisi varmistaa parempi yhteistyö humanitaarisen avun toimittamiseksi Tetenian konfliktin siviiliuhreille. Joistakin viimeaikaisista vähäisistä parannuksista huolimatta unioni on suurimpana rahoittajana vaatinut, että Venäjä takaa sekä turvallisemman viestinnän että kansalaisjärjestöjen pääsyn väestön keskuuteen yhteisön humanitaarisen avun toteuttamiseksi. Sen lisäksi, että unioni aikoo jatkossakin ottaa nämä kysymykset esille kahdenkeskisessä poliittisessa vuoropuhelussa Venäjän kanssa, komissio tukee edellä mainittujen kysymysten esille ottamista Yhdistyneiden kansakuntien ihmisoikeuskomission tulevassa kokouksessa Genevessä.